b'\n_START_ARTICLE_\nNacionalin\xc4\x97 moksleivi\xc5\xb3 akademija\n_START_SECTION_\nIstorija ir veikla\n_START_PARAGRAPH_\n2004 m. bir\xc5\xbeelio 27 d.\xe2\x80\x93liepos 10 d. Kauno technologijos universiteto gimnazija kartu su Mstislavo Rostropovi\xc4\x8diaus labdaros ir paramos fondu \xe2\x80\x9ePagalba Lietuvos vaikams\xe2\x80\x9c Nidoje \xc4\xafgyvendino projekt\xc4\x85 \xe2\x80\x9eMoksleivi\xc5\xb3 vasaros akademija\xe2\x80\x9c  ._NEWLINE_2005 m. sausio 3\xe2\x80\x938 d. Palangoje surengta \xe2\x80\x9eMoksleivi\xc5\xb3 \xc5\xbeiemos akademija\xe2\x80\x9c   . \xc4\xaekurta muzikos dalykin\xc4\x97 sekcija. T\xc5\xb3 pa\xc4\x8di\xc5\xb3 met\xc5\xb3 pavasar\xc4\xaf projektas \xe2\x80\x9eVaik\xc5\xb3 ir jaunimo akademin\xc4\x97 pa\xc5\xbeanga \xe2\x80\x93 Nacionalin\xc4\x97 moksleivi\xc5\xb3 akademija\xe2\x80\x9c gavo Europos strukt\xc5\xabrini\xc5\xb3 fond\xc5\xb3 finansavim\xc4\x85 finansavim\xc4\x85 trejiems metams. Finansavimas gautas \xc5\xa1e\xc5\xa1i\xc5\xb3 dalykini\xc5\xb3 grupi\xc5\xb3 veiklai \xe2\x80\x93 chemijos, ekonomikos, filologijos, fizikos, informatikos ir matematikos_NEWLINE_2006 m. ruden\xc4\xaf UAB \xe2\x80\x9eFermentas\xe2\x80\x9c generalinio direktoriaus prof. habil. dr. Viktoro Butkaus iniciatyva buvo \xc4\xafkurta biochemijos dalykin\xc4\x97 sekcija . T\xc5\xb3 pa\xc4\x8di\xc5\xb3 met\xc5\xb3 gruod\xc4\xaf \xc4\xafkurta vie\xc5\xa1oji \xc4\xafstaiga \xe2\x80\x9eNacionalin\xc4\x97 moksleivi\xc5\xb3 akademija\xe2\x80\x9c. Steig\xc4\x97jai: M. Rostropovi\xc4\x8diaus paramos ir labdaros fondas bei vis\xc5\xb3 auk\xc5\xa1\xc4\x8diau min\xc4\x97t\xc5\xb3 projekt\xc5\xb3 autor\xc4\x97 ir vadov\xc4\x97 Kauno technologijos universiteto docent\xc4\x97 dr. Bron\xc4\x97 Narkevi\xc4\x8dien\xc4\x97. Ji buvo paskirta Nacionalin\xc4\x97s moksleivi\xc5\xb3 akademijos direktore._NEWLINE_2007 m. spalio 2\xe2\x80\x935 d. Lietuvoje \xc4\xafvyko pirmoji Baltijos \xc5\xa1alyse gabi\xc5\xb3 vaik\xc5\xb3 ugdymui ir tyrimams skirta tarptautin\xc4\x97 mokslin\xc4\x97 konferencija \xe2\x80\x9eItin gab\xc5\xabs vaikai: i\xc5\xa1\xc5\xa1\xc5\xabkiai ir galimyb\xc4\x97s\xe2\x80\x9c (\xe2\x80\x9eGifted Children: Challenges and Possibilities\xe2\x80\x9c). Ji organizuota Nacionalinei moksleivi\xc5\xb3 akademijai bendradarbiaujant su Lietuvos \xc5\xa0vietimo ir mokslo ministerija, Kauno technologijos universitetu, M. Rostropovi\xc4\x8diaus labdaros ir paramos fondu._NEWLINE_2008 m. vasario 24 d. Kauno technologijos universiteto Auloje \xc4\xafvyko projekto \xe2\x80\x9eVaik\xc5\xb3 ir jaunimo akademin\xc4\x97 pa\xc5\xbeanga \xe2\x80\x93 Nacionalin\xc4\x97 moksleivi\xc5\xb3 akademija\xe2\x80\x9c baigiamoji konferencija \xe2\x80\x93 pad\xc4\x97kos vakaras. Tais pa\xc4\x8diais metais pirm\xc4\x85 kart\xc4\x85 \xc4\xaf Nacionalin\xc4\x97s moksleivi\xc5\xb3 akademijos vasaros sesij\xc4\x85 atvyko keturi Vokietijos moksleivi\xc5\xb3 akademijos (de:Deutsche Sch\xc3\xbclerAkademie) moksleiviai._NEWLINE_2009 m. rugs\xc4\x97j\xc4\xaf, dr. Bronei Narkevi\xc4\x8dienei prad\xc4\x97jus eiti Vokietijoje esan\xc4\x8dios Vasario 16-osios gimnazijos direktor\xc4\x97s pareigas, NMA direktore tapo Lina Danien\xc4\x97. Spalio 11\xe2\x80\x9315 d. Rygoje \xc4\xafvyko antroji tarptautin\xc4\x97 mokslin\xc4\x97 konferencija \xe2\x80\x9eItin gab\xc5\xabs vaikai: i\xc5\xa1\xc5\xa1\xc5\xabkiai ir galimyb\xc4\x97s\xe2\x80\x9c (\xe2\x80\x9eGifted Children: Challenges and Possibilities\xe2\x80\x9c)._NEWLINE_2010 m. ruden\xc4\xaf prof. dr. Eugenijaus Jovai\xc5\xa1os iniciatyva \xc4\xafkurta istorijos dalykin\xc4\x97 sekcija._NEWLINE_2011 m. pavasar\xc4\xaf Egl\xc4\x97 Daunien\xc4\x97 pakeit\xc4\x97 Lin\xc4\x85 Danien\xc4\x99 NMA direktor\xc4\x97s pareigose. Spalio 12 d. vykusioje \xe2\x80\x9eSwedish Business Awards 2011\xe2\x80\x9d ceremonijoje NMA \xc4\xafvertinta kaip geriausia met\xc5\xb3 socialin\xc4\x97s atsakomyb\xc4\x97s iniciatyva, o gruod\xc5\xbeio 1 d. Var\xc5\xa1uvoje vykusiuose tarptautinio konkurso \xe2\x80\x9eDiscover e-volunteering\xe2\x80\x9c apdovanojimuose NMA buvo \xc4\xafvertinta u\xc5\xbe inovatyvum\xc4\x85 bei s\xc4\x97kming\xc4\x85 interneto naudojim\xc4\x85 gabi\xc5\xb3 vaik\xc5\xb3 ugdyme.\n_START_SECTION_\nValdyba\n_START_PARAGRAPH_\nAkademijos valdyba yra savanori\xc5\xa1kais pagrindais dirbanti asmen\xc5\xb3 grup\xc4\x97, kuri r\xc5\xabpinasi NMA veiklai svarbiomis sritimis: rinkodara, asmenyb\xc4\x97s ugdymo programa, finansais, mokslo projektais ir tarptautiniu bendradarbiavimu, informacin\xc4\x97mis technologijomis, r\xc4\x97m\xc4\x97jais.\n_START_SECTION_\nSekcij\xc5\xb3 vadovai, kuratoriai ir mokytojai\n_START_PARAGRAPH_\nNMA yra devynios dalykin\xc4\x97s sekcijos: biochemijos, chemijos, ekonomikos, fizikos ir astronomijos, lietuvi\xc5\xb3 filologijos, informatikos, istorijos, matematikos ir muzikos. Joms vadovauja ir sekcijos veikl\xc4\x85 planuoja atitinkam\xc5\xb3 sri\xc4\x8di\xc5\xb3 specialistai. Sekcij\xc5\xb3 vadovai kartu su kuratoriais organizuoja nuotolin\xc4\xaf moksleivi\xc5\xb3 mokym\xc4\x85 bei rengia dalykini\xc5\xb3 paskait\xc5\xb3 tvarkara\xc5\xa1t\xc4\xaf sesij\xc5\xb3 metu.\n_START_SECTION_\nVadoviukai\n_START_PARAGRAPH_\nVadoviukai NMA sesij\xc5\xb3 metu r\xc5\xabpinasi moksleivi\xc5\xb3 drausme, u\xc5\xbetikrina skland\xc5\xbei\xc4\x85 paskait\xc5\xb3 ir kit\xc5\xb3 sesijos rengini\xc5\xb3 eig\xc4\x85. Vadoviukais da\xc5\xbeniausiai b\xc5\xabna itin aktyv\xc5\xabs ir pasi\xc5\xbeym\xc4\x97j\xc4\x99 NMA absolventai.\n_START_SECTION_\nMoksleiviai\n_START_PARAGRAPH_\n\xc4\xae akademij\xc4\x85 paprastai priimami 9\xe2\x80\x9310 klasi\xc5\xb3 moksleiviai, o tam tikrose dalykin\xc4\x97se sekcijose (matematikos, lietuvi\xc5\xb3 filologijos) ir nuo 7\xe2\x80\x938 klas\xc4\x97s. Mokslas trunka iki dvyliktos klas\xc4\x97s pabaigos priklausomai nuo mokinio mokymosi rodikli\xc5\xb3.\n_START_SECTION_\nPri\xc4\x97mimas\n_START_PARAGRAPH_\nAtranka \xc4\xaf Akademij\xc4\x85 vyksta kiekvien\xc4\x85 rugs\xc4\x97j\xc4\xaf, o mokslo metai naujokams prasideda gruod\xc5\xbeio 1 d. \xc4\xae akademij\xc4\x85 paprastai priimami 9\xe2\x80\x9310 klasi\xc5\xb3 moksleiviai, o tam tikrose dalykin\xc4\x97se sekcijose (matematikos, lietuvi\xc5\xb3 filologijos) ir nuo 7\xe2\x80\x938 klases. Stojantieji turi pateikti pra\xc5\xa1ym\xc4\x85 ir mokytojo rekomendacij\xc4\x85. Atrinkti \xc4\xaf amtr\xc4\x85 atrankos etap\xc4\x85 kvie\xc4\x8diami laikyti intelekto test\xc4\x85. Atrank\xc4\x85 \xc4\xaf NMA muzikos sekcij\xc4\x85 vykdo M. Rostropovi\xc4\x8diaus labdaros ir paramos fondas.\n_START_SECTION_\nNuotolinis mokymasis\n_START_PARAGRAPH_\nVisi NMA moksleiviai, i\xc5\xa1skyrus muzikos sekcij\xc4\x85, dalyvauja nuotolin\xc4\x97je internetinio mokymosi programoje. Vidutini\xc5\xa1kai moksleiviai gauna po dvi u\xc5\xbeduotis per m\xc4\x97nes\xc4\xaf visus mokslo metus. U\xc5\xbeduo\xc4\x8di\xc5\xb3 sprendimai vertinami de\xc5\xa1imtbale sistema. Sekcijos vadovas gali nuspr\xc4\x99sti be \xc4\xafprast\xc5\xb3 u\xc5\xbeduo\xc4\x8di\xc5\xb3 skirti ir ilgesnius projektus, referatus, u\xc5\xbe kuriuos moksleiviai gaut\xc5\xb3 papildom\xc5\xb3 bal\xc5\xb3. Nuotolinio mokymo rezultatai yra vienas i\xc5\xa1 kriterij\xc5\xb3 atrenkant moksleivius \xc4\xaf sesijas.\n_START_SECTION_\nMokymosi i\xc5\xa1laidos\n_START_PARAGRAPH_\nMokslas Akademijoje nemokamas, ta\xc4\x8diau r\xc4\x97m\xc4\x97jai dengia tik dal\xc4\xaf pragyvenimo bei maitinimo i\xc5\xa1laid\xc5\xb3 sesij\xc5\xb3 metu. Vaikams i\xc5\xa1 socialiai remtin\xc5\xb3 \xc5\xa1eim\xc5\xb3 teikiamos lengvatos, o ypa\xc4\x8d auk\xc5\xa1tus pasiekimus turintiems moksleiviams gali b\xc5\xabti skiriamos ir stipendijos papildomam mokymuisi._NEWLINE_V\xc5\xa1\xc4\xae Nacionalin\xc4\x97 moksleivi\xc5\xb3 akademija yra nevalstybin\xc4\x97 organizacija, tod\xc4\x97l jos veikla yra finansuojama priva\xc4\x8di\xc5\xb3 r\xc4\x97m\xc4\x97j\xc5\xb3, gabi\xc5\xb3 ir talenting\xc5\xb3 vaik\xc5\xb3 ugdymo programos bei moksleivi\xc5\xb3 l\xc4\x97\xc5\xa1omis. \xc5\xbdenkli paramos forma yra \xc5\xbemogi\xc5\xa1kieji i\xc5\xa1tekliai \xe2\x80\x93 akademijoje nuolat dirba apie dvide\xc5\xa1imt savanori\xc5\xb3\n_START_SECTION_\nKita veikla\n_START_PARAGRAPH_\nNacionalin\xc4\x97s akademijos moksleiviai ir d\xc4\x97stytojai bent du kartus per metus organizuoja vie\xc5\xa1us renginius. Vasaros sesijos metu vyksta filolog\xc5\xb3 sekcijos moksleivi\xc5\xb3 vie\xc5\xa1i literat\xc5\xabriniai skaitymai Tomo Mano namelyje, Nidoje. \xc5\xbdiemos ir vasaros sesij\xc5\xb3 baigiamojo vakaro renginio metu muzikos sekcijos moksleiviai dovanoja koncert\xc4\x85 ir kitiems akademikams, ir Akademijos sve\xc4\x8diams, ir miesto gyventojams._NEWLINE_NMA taip pat organizuoja interviu konkurs\xc4\x85 9-12 klasi\xc5\xb3 moksleiviams \xe2\x80\x9e\xc5\xbdmogaus kodas\xe2\x80\x9c.'